b'\n_START_ARTICLE_\nHerbert Horatio Kitchener\n_START_SECTION_\nBiografija\n_START_PARAGRAPH_\nGim\xc4\x97 brit\xc5\xb3 kariuomen\xc4\x97s karininko \xc5\xa1eimoje Ballylongford kaimelyje, \xc5\xa1alia vakar\xc5\xb3 Airijos miesto Listowel. Nuo 1863 m. \xc5\xa1eima persikraust\xc4\x97 \xc4\xaf \xc5\xa0veicarijos Montr\xc4\x97 miest\xc4\x85. 1868 m. baig\xc4\x97 Brit\xc5\xb3 Karo akademij\xc4\x85 (Royal Military Academy) veikusi\xc4\x85 Woolwich vietov\xc4\x97je, \xc5\xa1iuo metu tai Londono pietrytin\xc4\x97 dalis. Savanoriu Pranc\xc5\xabzijos pus\xc4\x97je dalyvavo Pranc\xc5\xabzijos-Pr\xc5\xabsijos kare. 1871 m. prad\xc4\x97jo tarnyb\xc4\x85 Brit\xc5\xb3 imperijos kariuomen\xc4\x97s in\xc5\xbeinieri\xc5\xb3 daliniuose. Nuo 1874 m. iki 1877 m. dalyvavo dabartini\xc5\xb3 Izraelio ir Palestinos teritorij\xc5\xb3 kartografavimo tyrimuose. Nuo 1878 m. \xc5\xa1iuos tyrimus atliko ir k\xc4\x85 tik Jungtin\xc4\x97s Karalyst\xc4\x97s valda tapusiame Kipre. 1879 m. paskirtas brit\xc5\xb3 vicekonsulu Anatolijoje. 1883 m. paauk\xc5\xa1tintas kapitonu. 1885 m. suteiktas pulkininko leitenanto laipsnis. Nuo 1886 m. paskirtas Brit\xc5\xb3 Egipto Ryt\xc5\xb3 Sudano ir Raudonosios j\xc5\xabros pakrant\xc4\x97s provincij\xc5\xb3 gubernatoriumi. 1888 m. pakeltas \xc4\xaf pulkininkus. 1889 m. rugpj\xc5\xab\xc4\x8dio 3 d. \xc4\xafvykusiame Toski m\xc5\xab\xc5\xa1yje vadovavo bendr\xc5\xb3 Brit\xc5\xb3-Egipto paj\xc4\x97g\xc5\xb3, sutriu\xc5\xa1kinusi\xc5\xb3 M. Ahmad vadovaujamus Sudano sukil\xc4\x97lius, egiptie\xc4\x8di\xc5\xb3 kavalerijai. 1890 m. buvo paskirtas Egipto armijos generolu adjutantu, o 1892 m. \xe2\x80\x93 Egipto kariuomen\xc4\x97s sirdaru. Dirbdamas \xc5\xa1iose pareigose pavert\xc4\x97 egiptie\xc4\x8di\xc5\xb3 armij\xc4\x85 pavyzdinga europieti\xc5\xa1ko tipo kariuomene. Dalyvavo slopinant mahdist\xc5\xb3 sukilim\xc4\x85 Sudane. \xc4\xaeveik\xc4\x99s mahdistus 1896 m. m\xc5\xab\xc5\xa1iuose ties Ferkeh ir Hafir, buvo pakeltas \xc4\xaf generolus majorus. 1898 m. laim\xc4\x97jo m\xc5\xab\xc5\xa1\xc4\xaf prie Omdurmano, kuriame brit\xc5\xb3 paj\xc4\x97gos pirm\xc4\x85 kart\xc4\x85 panaudojo Maxim kulkosvaid\xc5\xbeius prie\xc5\xa1 daugiausia ietimis ir pasenusio modelio \xc5\xa1autuvais ginkluotus mahdist\xc5\xb3 sukil\xc4\x97lius. Po \xc5\xa1ios pergal\xc4\x97s H. Kit\xc4\x8deneris buvo paskirtas Sudano generalgubernatoriumi. _NEWLINE_1899 m. gruod\xc4\xaf paskirtas Brit\xc5\xb3 paj\xc4\x97g\xc5\xb3 Angl\xc5\xb3-B\xc5\xabr\xc5\xb3 kare \xc5\xa1tabo vir\xc5\xa1ininku, o nuo 1900 m. iki 1902 m. vadovavo \xc5\xa1ioms paj\xc4\x97goms B\xc5\xabr\xc5\xb3 karuose. Vienas pirm\xc5\xb3j\xc5\xb3 pla\xc4\x8diai panaudojo koncentracijos stovyklas b\xc5\xabrams internuoti. 1900-1902 m. laikotarpiu \xc5\xa1iose koncentracijos stovyklose mir\xc4\x97 26663 b\xc5\xabr\xc5\xb3 moter\xc5\xb3 ir vaik\xc5\xb3. 1902 m. bir\xc5\xbeelio 1 d. buvo paauk\xc5\xa1tintas \xc4\xaf generolus ir tais pat metais paskirtas Brit\xc5\xb3 Indijos karini\xc5\xb3 paj\xc4\x97g\xc5\xb3 vadu. Jis, pagal Brit\xc5\xb3 kariuomen\xc4\x97s pavyzd\xc4\xaf reformavo Brit\xc5\xb3 Indijos karines paj\xc4\x97gas. D\xc4\x97l nesutarim\xc5\xb3 su Indijos generalguberantoriumi lordu G. Curzon, 1909 m. gr\xc4\xaf\xc5\xbeo \xc4\xaf London\xc4\x85 ir buvo paskirtas Brit\xc5\xb3 Gynybos tarybos nariu. 1911 m. paskirtas Britanijos generaliniu konsulu Egipte, kuriam fakti\xc5\xa1kai vadovavo. Prasid\xc4\x97jus Pirmajam pasauliniam karui, 1914 m. rugpj\xc5\xab\xc4\x8dio 6 d. paskirtas Jungtin\xc4\x97s Karalyst\xc4\x97s karo ministru. Karo prad\xc5\xbeioje s\xc4\x97kmingai verbavo savanorius \xc4\xaf Brit\xc5\xb3 karines paj\xc4\x97gas, o 1916 m. sausio m\xc4\x97nes\xc4\xaf \xc4\xafved\xc4\x97 visuotin\xc4\x99 karo prievol\xc4\x99. 1916 m. bir\xc5\xbeelio 5 d. kreiseriu HMS Hampshire i\xc5\xa1plauk\xc4\x97 su vizitu \xc4\xaf Rusij\xc4\x85. Tos pa\xc4\x8dios dienos vakare, kreiser\xc4\xaf nuskandino i\xc5\xa1 Vokietijos povandeninio laivo SM U-75 paleista j\xc5\xabrin\xc4\x97 mina. Atakos metu \xc5\xbeuvo H. Kit\xc4\x8deneris ir 643 i\xc5\xa1 655 kreiserio \xc4\xafgulos nari\xc5\xb3.\n_START_SECTION_\nAtminimo \xc4\xafam\xc5\xbeinimas\n_START_PARAGRAPH_\nJungtin\xc4\x97je Karalyst\xc4\x97je H. Kit\xc4\x8deneriui atminti buvo atidengtos atminimo lentos, Londono \xc5\xa0v. Pauliaus katedros vienoje koply\xc4\x8dioje bei vienos Orknio sal\xc5\xb3 \xe2\x80\x93 Meinlando \xe2\x80\x93 pakrant\xc4\x97je \xc4\xafrengti jo atminimui skirti memorialai. 1916 m. Kanados Ontarijo provincijos miestas Berlin buvo pervadintas \xc4\xaf Ki\xc4\x8dener\xc4\xaf, taip pagerbiant H. Kit\xc4\x8denerio atminim\xc4\x85.\n_START_SECTION_\n\xc4\xaedom\xc5\xabs faktai\n_START_PARAGRAPH_\nH. Kit\xc4\x8denerio portretas Pirmojo pasaulinio karo metu buvo pavaizduotas garsiame Brit\xc5\xb3 propagandos plakate. Kartais jis laikomas G. Orvelo knygos 1984-ieji persona\xc5\xbeo Didysis Brolis prototipu.'